Årsmelding for junior 2 2023. 
Trenere: 

Svein Olav Tovsrud

Nephtali Bachiza

Yaser Alhamdo.

Junior 2 skal være et typisk breddelag. Det vil si at de som ikke kvalifiserer seg til junior 1 eller A-lag skal få et spilletilbud her. Alle mellom 14 og 19 år som har lyst til å spille i HFK får spille. Men de som trener mest får spille mest. Dessuten skal de som får spille lite på junior 1 få spille noe på junior 2. Derfor har i alt 34 spillere vært innom junior 2 i løpet av sesongen 2023. Noen har spilt bare en eller to kamper, mens andre har vært «bærebjelker» i laget. 

For oss trenere var det viktig å bygge et lag med godt samhold og fair-play-innstilling. I sesongen 2022 vant vi en kamp og spilte en uavgjort. Det sliter på motivasjonen. Derfor hadde vi som mål å vinne noen kamper. For å kunne nå det målet lagde vi en plan der vi øvde på både individuelle ferdigheter og samhandling. Og keeperne skulle få egen trening på nesten alle økter. Mer presist betyr det bl.a. følgende ferdigheter:

· ballmottak

· pasningsferdighet

· press og sikring

· soneforsvar

· pasning gjennom ledd

· gjennombrudd 

· grep og fotarbeid for keepere. 

Og vi er ubeskjedne nok til å si at vi lyktes godt. Spillerne gjorde en veldig god innsats og viste stor framgang. Flere av de som var innom junior 2 i 2023 blir trolig å finne i A-troppen i 2024. I vårsesongen tapte vi en kamp og vant 3. divisjon sammen med Tyrifjord. I høstsesongen spilte vi i 2. divisjon og tapte to kamper. Vi vant likevel den puljen med 6 poengs forsprang til nr 2. 

Vi må også ta med at vi var med i Norway cup. Men der lyktes vi ikke like godt som i serien. Vi må være ærlige og innrømme at vi tapte alle kampene. Men dette var likevel nyttig lærdom for spillerne. 

Litt malurt i begeret: På slutten av høstsesongen ble det litt for mange kamper på noen av spillerne. De stilte lojalt opp og hjalp oss til gode resultat. Men den fysiske påkjenningen ble for stor. De fikk ikke god nok tid til restitusjon. Det bør vi gjøre bedre i 2024. 

For oss trenerne har det vært veldig hyggelig å få jobbe med disse spillerne. De har gjort stor framgang på banen. Og – ikke minst: De har vist god oppførsel og vært fine representanter for Hallingdal fotballklubb. 

Svein Olav Tovsrud. 

